Молиер
Из „Дон Гарсия Наварски“

Превод от френски: Кирил Кадийски, 1996

chitanka.info

Доня Елвира:

Не, не, за ревността не виждам оправдание,

такава ревност е направо изтезание;

показвала съм му сама — и не веднъж, —

че той за мене е обичаният мъж.

Не трябват думи тук; и знайни, и незнайни

неща говорят за сърдечните ни тайни.

Въздишки, погледи и руменец избил

говорят повече от най-изискан стил

за скритата любов — дори искра случайна

за миг ще освети една велика тайна.

В честта е силата на слабия ни пол,

и крием порива, когато е набол.

Аз исках, вярвай ми, пристрастие да няма,

реших с едни очи да гледам тия двама

съперници; но тъй и не надвих, уви,

пристрастията си: човек ще прояви

огромна разлика, когато се преструва,

или пък искрено когато се вълнува.

В едните чувства си напрегнат, като в плен,

а в другите не се замисляш, окрилен,

с пречистена душа приличаш на потока —

тече на воля той, избира сам посока…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.